
Comisia pentru buget,         Comisia pentru cultură,         Comisia pentru sănătate                   
   finanțe şi bănci                       arte, mijloace de                         și familie

							                   București, 29 iunie 2020



BIROUL PERMANENT
AL
CAMEREI DEPUTAȚILOR

		 
	Vă înaintăm, alăturat, Raportul comun asupra proiectului de Lege pentru modificarea unor acte normative în domeniul reglementării produselor din tutun transmis cu adresa nr. PLx 587/2019 din 28 octombrie 2019.
	În raport de obiectul și conținutul său, proiectul de Lege face parte din categoria legilor ordinare.
						

   PREȘEDINTE,                      PREŞEDINTE,                  PREȘEDINTE,

    Sorin Lazăr                      Gigel-Sorinel Știrbu                 Florin Buicu

R A P O R T  C O M U N
asupra proiectului de Lege pentru modificarea unor acte normative în domeniul reglementării produselor din tutun


În conformitate cu prevederile art.94 din Regulamentul Camerei Deputaților, republicat, prin adresa Biroului Permant din 28 octombrie 2019 Comisia pentru buget, finanțe și bănci și Comisia pentru sănătate și familie au fost sesizate, spre dezbatere pe fond, cu proiectul de Lege pentru modificarea unor acte normative în domeniul reglementării produselor din tutun (PLx 587/2019). Prin adresa Biroului Permanent din 26 noiembrie 2019, alături de cele două comisii mentionate anterior, a fost sesizată și Comisia pentru cultură, arte, mijloace de informare în masă pentru dezbatere în fond a acestui proiect de lege.

Proiectul de lege supus dezbaterii are ca obiect de reglementare actualizarea definițiilor publicității, promovării și sponsorizării tuturor produselor din tutun, directe sau indirecte, introducerea noțiunii de „produs similar produselor din tutun”, eliminarea expunerii și publicității produselor din tutun și produselor similare la punctele de vânzare, cu permiterea expunerii şi publicității doar în magazinele special amenajate, interzicerea acțiunilor de promovare a produselor din tutun, cu excepția magazinelor special amenajate, interzicerea acțiunilor de sponsorizare pentru produsele din tutun și similare, interzicerea fumatului în vehiculele în care se află minori și femei însărcinate, introducerea posibilității ca persoanele cu afecțiuni psihice internate în unități sanitare, în baza unei hotărâri emisă de o instanță de judecată să poată fuma doar în spatii special amenajate, introducerea contribuției pentru sănătate aplicate corespunzător tuturor formelor de produse din tutun, conform redefinirii acestora.

Senatul, în calitate de primă Cameră sesizată, a adoptat proiectul de lege în condițiile articolului 75 alineatul (2) teza a III-a din Constituția României, republicată. 
În conformitate cu prevederile art.75 din Constituția României, republicată, și ale art.91 alin.(9) pct.1 din Regulamentul Camerei Deputaților, republicat, Camera Deputaților este Cameră decizională. 
În raport de obiectul și conținutul său, proiectul de lege face parte din categoria legilor ordinare.

La întocmirea prezentului raport comun s-au avut în vedere:
- avizul favorabil al Consiliului Legislativ (nr.635/24.07.2019);
-avizul favorabil al Consiliului Economic și Social (nr.3597/09.07.2019);
-avizul negativ ale Comisiei pentru drepturile omului, culte și problemele minorităților naționale (nr.4c-6/702/28 noiembrie 2019); 
-avizul negativ al Comisiei juridice, de disciplină și imunități (nr.plx.587/17.12.2019); 
-avizul negativ al Comisia pentru tehnologia informației și comunicațiilor (nr.plx.587/2019); 
- punctul de vedere negativ al Guvernului (nr.97/DPSG/22.01.2020). 

În conformitate cu prevederile Regulamentului Camerei Deputaților, republicat, Comisiile au dezbătut proiectul de lege în ședințe separate.

Membrii Comisiei pentru buget, finanțe și bănci au examinat proiectul de lege în ședința online din data de 23 iunie 2020 și au hotărât cu majoritate de voturi respingerea proiectului de lege. La lucrările Comisiei   și-au înregistrat prezența un număr de 27 deputați din totalul de 27 membri.

Membrii Comisiei pentru cultură, arte, mijloace de informare în masă au examinat proiectul de lege în şedinţa din data de 23 iunie 2020, și au hotărât cu majoritate de voturi respingerea proiectului de lege. În conformitate cu prevederile art. 55 din Regulamentul Camerei Deputaţilor, republicat, la lucrările Comisiei a participat, în calitate de invitat, domnul Mihai Firică, secretar de stat în Ministerul Culturii. La şedinţa Comisiei au fost prezenţi 11 deputaţi din numărul total de 16 membri, conform listei de prezenţă.
	
Membrii Comisiei pentru sănătate și familie au examinat proiectul de lege în ședința online din data de 29 iunie 2020 și au hotărât cu majoritate de voturi respingerea proiectului de lege.  La lucrările Comisiei  și-au înregistrat prezența un număr de 19 deputați din totalul de 19 membri.

	În urma dezbaterilor şi a opiniilor exprimate, membrii celor 3 comisii au hotărât, cu majoritate de voturi, să propună plenului Camerei Deputaţilor respingerea proiectului de Lege pentru modificarea unor acte normative în domeniul reglementării produselor din tutun (PLx 587/2019) având în vedere că Directiva Uniunii Europene 2015/1535 transpusă prin Hotărârea Guvernului nr.1016/2004 impune parcurgerea procedurii de notificare a Comisiei Europene prin Ministerul Economiei, Energiei și Mediului de Afaceri. Această procedură de notificare nu a fost realizată ceea ce, conform jurisprudenței Curții de justiție a Uniunii Europene, ar determina inopozabilitatea prevederilor legii față de terți în eventualitatea unui litigiu. 	





  PREȘEDINTE,                      PREŞEDINTE,                   PREȘEDINTE,

    Sorin Lazăr                      Gigel-Sorinel Știrbu                 Florin Buicu
  







    SECRETAR,                           SECRETAR,                         SECRETAR,             
 
 Marilen-Gabriel Pirtea             Beatrice Tudor                      Vass Levente                 

